赫捷臣

赫捷臣係蘇格蘭足球員，喺快富嘅Cardenden鎮出世。

佢職業生涯嘅係亞勞亞會開始。1968年2月佢加盟由Stan Mortensen執教嘅黑池，當時佢嘅轉會費略略超過£10,000。佢第一次代表黑池上陣就係 3月30號對普利茅夫場波，代替Graham Oates打左翼。呢季積極爭升班嘅黑池喺季尾九場波贏咗成八場，雖然打埋最後一場僅僅升唔到班，不過赫捷臣嘅出色表現已經贏盡讚賞。

Bob Stokoe後來取代Stan Mortensen成為球會領隊，佢認為赫捷臣嘅傳中能力比較弱，所以特別加強咗佢喺呢方面嘅訓練。

1972年高雲地利城出咗現金£140,000 加埋Billy Rafferty嚟同赫捷臣交換。赫捷臣簽咗呢支中部球會後踢咗八年波，打咗355場，入咗30球。

1980年赫捷臣轉會曼城，轉會費係£47,000。1981年5月足總盃決賽佢頂入一球打開紀錄，但係都入咗球烏龍波，令熱刺以1-1迫和曼城。佢係第二個喺一場足總盃決賽兩邊都入過波嘅球員，第一個係查爾頓嘅 Bert Turner，佢喺1946年4月嘅足總盃決賽對打吡郡，幫咗自己隊波入咗一球亦都擺咗一球烏龍。

赫捷臣後來效力過香港嘅寶路華同埋美國嘅Seattle Sounders，1983年返英國轉投般尼，再喺1985年轉投史雲斯，並且喺球會清盤後做過6個月領隊。佢喺1991年3月代表史雲斯對修安聯，以43歲5個月零19日創下史雲斯最高齡上陣球員紀錄。1987年，喺佢效力史雲斯期間，曾經以外借身份返過黑池，踢咗6場波。

國際賽生涯 
赫捷臣代表蘇格蘭踢過17場國際賽，打過1974年世界盃。

1978年，佢冇入選蘇格蘭世界盃大軍，令好多人大跌眼鏡，事實上當時係佢嘅事業高峰期，效力緊英格蘭頂級聯賽球會高雲地利城。另外，佢喺高雲地利城嘅隊友兼攻擊拍擋伊恩華萊士亦都冇入選。好多蘇格蘭擁躉都話唔選佢哋兩個唔合理，佢哋話領隊雅利麥理昂嘅前線靠晒杜格利殊同雅治甘美爾，後備前鋒都唔多個，好多人話如果選埋赫捷臣同華萊士，蘇格蘭大有機會喺分組賽出線。

退休 
赫捷臣喺43歲嗰年喺聯賽球會退役，加盟非聯賽球會Merthyr Tydfil。佢到而家仍然住喺威爾斯南部，做緊布里斯托城隊嘅足球發展主任。有一次喺高雲地利城報紙Coventry Evening Telegraph發起嘅投票，選咗赫捷臣為高雲地利城喺甲組時代最受歡迎球星。

蘇格蘭足球員
曼城球員